b'\n_START_ARTICLE_\nObstreljevanje Kane\n_START_PARAGRAPH_\nObstreljevanje (oz. granatiranje) Kane je najbolj tragi\xc4\x8den del izraelske operacije Sadovi jeze v ju\xc5\xbenem Libanonu aprila 1996. Nasprotniki izraelske politike dogodku pravijo tudi\xc2\xa0\xc2\xbbpokol v Kani\xc2\xab._NEWLINE_Kana je vas v ju\xc5\xbenem Libanonu, ki se nahaja pribli\xc5\xbeno 14 km jugovzhodno od Tira. Je ena izmed kandidatov za biblijsko Kano, kjer naj bi Kristus iz vode delal vino._NEWLINE_Ko je spomladi leta 1996 dokon\xc4\x8dno propadlo triletno premirje med Hezbolahom in izraelsko vojsko, je Hezbolah obnovil samomorilske napade na izraelske vojake v zasedenem ju\xc5\xbene Libanonu ter pri\xc4\x8del z raketami obstreljevati naselja na severu Izraela. Aprila se je zato Izrael odlo\xc4\x8dil, da bo odlo\xc4\x8dno odgovoril z operacijo Sadovi jeze. 11. aprila so tako radijske postaje pod nadzorom SLA objavile izraelski poziv, naj se civilisti iz 44 naselij umaknejo v roku 24 ur. Okoli 800 prebivalcev okoli\xc5\xa1kih krajev se je tako zateklo v opori\xc5\xa1\xc4\x8de fid\xc5\xbeijskih pripadnikov UNIFIL v Kani. Dva dneva zatem se je operacija pri\xc4\x8dela z blokado bejrutskega, sidonskega in tirskega pristani\xc5\xa1\xc4\x8da in obstreljevanjem Hezbolahovih polo\xc5\xbeajev. Hezbolah je nadaljeval z raketiranjem severa Izraela. Tako so tudi 18. aprila iz neposredne bli\xc5\xbeine fid\xc5\xbeijskega opori\xc5\xa1\xc4\x8da izstrelili dve raketi katju\xc5\xa1a in osem izstrelkov iz minometov. Izraelci so \xc5\xbee \xc4\x8dez 15 minut odgovorili z mo\xc4\x8dnim obstreljevanjem obmo\xc4\x8dja s 155\xc2\xa0mm topovi M-109A2. Ve\xc4\x8d izstrelkov je padlo naravnost na tamkaj\xc5\xa1nje podzemno zakloni\xc5\xa1\xc4\x8de. Rezultat sta bila 102 mrtva civilista (od tega 52 otrok), 4 mrtvi pripadniki UNIFIL, ve\xc4\x8d kot 300 ranjenih civilistov in 4 hudo ranjeni pripadniki UNIFIL._NEWLINE_Izraelske oblasti so nemudoma ob\xc5\xbealovale dogodek in zatrdile, da je bil napad uperjen proti Hezbolahu, ki je civiliste \xc5\xbee ve\xc4\x8dkrat uporabljal za \xc5\xbeivi \xc5\xa1\xc4\x8dit, nekaj njegovih pripadnikov pa naj bi tistega dne vstopilo v opori\xc5\xa1\xc4\x8de. Predstavniki vojske so zatrjevali, da so imeli zastarele zemljevide in da so topni\xc4\x8darjem podali napa\xc4\x8dne koordinate tar\xc4\x8d. Takratni izraelski predsednik vlade \xc5\xa0imon Peres pa je zatrdil, da sploh niso vedeli, da so v opori\xc5\xa1\xc4\x8du tudi civilisti. Te trditve je nekoliko omajal amaterski video posnetek enega izmed pripadnikov UNIFIL, ki je pokazal, da sta v \xc4\x8dasu napada obmo\xc4\x8dje preletela izraelsko brezpilotno izvidni\xc5\xa1ko letalo in helikopter in da bi Izraelci tako morali vedeti, kaj obstreljujejo. Svojci \xc5\xbertev so konec leta 2005 na washingtonskem sodi\xc5\xa1\xc4\x8du vlo\xc5\xbeili to\xc5\xbebo proti takratnemu vrhovnemu poveljniku izraelske vojske Mo\xc5\xa1eju Jalonu. _NEWLINE_Na opori\xc5\xa1\xc4\x8du sta bila s sirsko finan\xc4\x8dno pomo\xc4\x8djo postavljena spomenik in sarkofag z vsemi 106 \xc5\xbertvami. 18. april je danes v Libanonu dan spomina na ta dogodek.'